Beurtkrag: ‘Ons is ín die ramp’ | Netwerk24
Beurtkrag: ‘Ons is ín die ramp’
Beurtkrag is hier om te bly.
Volgens Pravin Gordhan, minister van openbare ondernemings, sal dit minstens nog twee jaar Suid-Afrikaners se voorland wees.
Ondernemings verloor duisende rande elke uur as daar geen elektrisiteit is nie. ’n Mens kan net dink aan die implikasies vir kleiner ondernemings. Huishoudings is ook nie gevrywaar van die uitwerking van beurtkrag nie; toestelle raak onklaar en met dié dat beurtkrag ook nou nagtelike ure plaasvind, is ons meer kwesbaar as ooit vir misdadigers.
Om Gordhan se woorde te eggo: “Ons is nie op pad na ’n ramp nie; ons is ín die ramp.”
Ongelukkig het ons geen beheer oor Eskom nie – sommige meen hul kruisie by die stembus sal die verskil maak. Net tyd sal kan sê. Logika sê met beter bestuur sal Eskom weer kan operate soos dit moet. Logika sê ook om ’n ramp van “epidermiese proporsies” (om Oom Oubaas van 7de Laan-faam aan te haal), te oorkom, sal en kan nie oornag gebeur nie.
Een ding is seker, die regering sal moet begin kyk na alternatiewe energiebronne. Hernubare energie dalk? Brian Dames, uitvoerende hoof van African Rainbow Energy and Power, het in Julie by die Brics-energieforum gesê die skuif na hernubare energie sal ’n invloed hê op die politieke sfeer in baie lande, veral die lidlande van Brics, omdat die behoefte na vaardighede en arbeid sal verander.
“Die vraag moet gevra word: Wat maak jy met die werkers en verbruikers, die mense wat die meeste stemgeregtigdes in die wêreld uitmaak? Hoe leer jy nuwe vaardighede? Hoe vind ons nuwe werkgeleenthede?” - Red.